Buyuk Britaniyada COVID-19’ning yangi shtammi aniqlandi

Buyuk Britaniyada koronavirusning yangi mutatsiyalashgan shtammi aniqlandi, mazkur shtamm ilk bor Hindistonda qayd etilgan edi. Birlashgan Qirollikda koronavirus infeksiyasining yangi shtammi bilan kasallanish bo‘yicha jami 77 ta holat kuzatilgan. Bu haqda mamlakat jamoat sog‘lig‘ini himoya qilish xizmat xabar bergan.

Shtammga B1617 deb nom berildi. U Buyuk Britaniya hududidagi 73 nafar bemorda va Shotlandiyadagi 4 nafar kishida uchragan. Olimlar kasallikning yangi variantini “o‘rganilayotgan shtammlar” turkumiga kiritgan.
“Yangi shtammda ikkita oqsil mutatsiyasi amalga oshgan, shu sababli uni Janubiy Afrika va Braziliya variantlaridan farqli o‘laroq vaksina bilan jilovlash qiyin kechadi”, – degan Sharqiy Angliya universiteti tibbiyot fanlari professori Pol Xanter.
Mamlakat hukumati Qirollik hududiga Hindistondan keluvchilarning kirishini qat’iy nazorat qilishga qaror qilgan.
Eslatib o‘tamiz, butun dunyoda COVID-19 koronavirus infeksiyasi bilan kasallangan odamlar soni uch million nafardan oshgan. 2020-yil 11-yanvarda eng birinchi bemor koronavirus asoratlari oqibatida hayotdan ko‘z yumgan edi.
13-aprelda Angolada koronavirusning 34 ta mutatsiyali yangi shtammi aniqlangani, fevral oyida esa Norvegiyada koronavirusning yangi shtammi tarqala boshlagani, Finlyandiyada koronavirusning yangi mutatsiyasiga duch kelingani haqida xabarlar berilgan.